LH พุ่ง 7% ทะลุราคาเทนเดอร์ฯ “บล.ไทยพาณิชย์” เชียร์ “ซื้อ” เคาะเป้า 15.50 บ.
LH พุ่ง 7% นิวไฮในรอบ 5 ปี ทะลุราคาเทนเดอร์ฯ "บล.ไทยพาณิชย์" เคาะเป้า 15.50 บ. "บล.ไทยพาณิชย์" เชียร์ซื้อ เคาะเป้า 15.50 บ. ล่าสุด ณ เวลา 11.13 น. อยู่ที่ระดับ 12.40 บาท ปรับตัวขึ้น 0.80 บาท หรือ 6.90% สูงสุดที่ระดับ 12.70 บาท ต่ำสุดที่ระดับ 11.60 บาท ด้วยมูลค่าซื้อขาย 981.11 ล้านบาท
25 ก.ค. 2561

ผู้สื่อข่าวรายงานว่า ราคาหุ้นบริษัทแลนด์แอนด์เฮ้าส์ จำกัด (มหาชน) หรือ LH ล่าสุด ณ เวลา 11.13 น. อยู่ที่ระดับ 12.40 บาท ปรับตัวขึ้น 0.80 บาท หรือ 6.90% สูงสุดที่ระดับ 12.70 บาท ต่ำสุดที่ระดับ 11.60 บาท ด้วยมูลค่าซื้อขาย 981.11 ล้านบาท

โดยราคาหุ้นปรับตัวขึ้นแรงสุดในรอบ 5 ปี 2 เดือน นับตั้งแต่ราคาหุ้นอยู่ที่ระดับ 12.60 บาท เมื่อวันที่ 23 พ.ค.56 ด้าน บล.ไทยพาณิชย์  แนะนำซื้อ LH ให้ราคาเป้าหมาย 15.50 บาท
 
อนึ่งก่อนหน้านี้ นายอนันต์ อัศวโภคิน ผู้ถือหุ้นรายใหญ่อันดับ 1 ของบริษัท ได้แจ้งความประสงค์ที่จะทำคำเสนอซื้อหุ้นบางส่วน (Voluntary Partial Tender Offer) เพื่อซื้อหุ้นสามัญของบริษัทที่ราคาหุ้นละ 11.80 บาท จำนวน 1,194,971,317 หุ้น หรือคิดเป็นสัดส่วน 10% ของหุ้นสามัญที่ออกและจำหน่ายได้แล้วทั้งหมดของบริษัทฯ มูลค่า 1.4 หมื่นล้านบาท พร้อมกับหนังสือยืนยันการสนับสนุนทางการเงินจากธนาคารไทยพาณิชย์ (SCB)
ทั้งนี้ก่อนการทำคำเสนอซื้อหุ้นบางส่วน นายอนันต์ และบุคคลที่เกี่ยวข้องถือหุ้นสามัญรวมกันทั้งสิ้นจำนวน 2,860,000,047 หุ้น หรือคิดเป็น 23.93% ของหุ้นสามัญที่ออกและจำหน่ายได้แล้วทั้งหมดของบริษัท ทั้งนี้ นายอนันต์ฯไม่มีบุคคลที่มีความสัมพันธ์หรือพฤติกรรมที่เข้าลักษณะเป็นการกระทำร่วมกับบุคคลอื่น (Concert Party) ร่วมถือหุ้นในบริษัทฯ และนายอนันต์ไม่ได้ดำรงตำแหน่งเป็นกรรมการหรือผู้บริหารของบริษัทฯ
โดยภายหลังการทำคำเสนอซื้อหุ้นบางส่วน หากมีผู้ถือหุ้นตอบรับเต็มตามจำนวนที่เสนอซื้อ นายอนันต์ฯจะมีจำนวนหุ้นสามัญทั้งสิ้น 4,054,971,364 หุ้น หรือคิดเป็น 33.93% ของหุ้นสามัญที่ออกและจำหน่ายได้แล้วทั้งหมดของบริษัทฯ และจะมีสิทธิออกเสียงลงคะแนนในสัดส่วนดังกล่าว และ นายอนันต์ฯประสงค์จะถือหุ้นในบริษัทฯ ในสัดส่วนไม่เกิน 49% ของหุ้นที่ออกและจำหน่ายได้แล้วทั้งหมด โดยมีวัตถุประสงค์เพื่อเพิ่มการลงทุนในบริษัทฯ ซึ่งเป็นการลงทุนระยะยาวเพื่อให้ได้รับผลตอบแทนในการลงทุน
ขณะที่นายอนันต์จะยังคงให้การสนับสนุนการดำเนินงานของผู้บริหารเดิม โดยไม่มีการเปลี่ยนแปลงกรรมการบริษัท เว้นแต่กรณีการแต่งตั้งกรรมการใหม่แทนกรรมการซึ่งครบกำหนดออกจากตำแหน่งตามวาระ และไม่มีเจตนาที่จะเปลี่ยนแปลงวัตถุประสงค์การดำเนินธุรกิจของบริษัทฯ หรือนโยบายการจ่ายเงินปันผลของบริษัทฯ รวมถึงไม่มีเจตนาที่จะเพิกถอนหลักทรัพย์ของบริษัทออกจากการเป็นหลักทรัพย์จดทะเบียนของตลาดหลักทรัพย์แห่งประเทศไทยภายในระยะเวลา 12 เดือนหลังการทำคำเสนอซื้อหุ้นบางส่วนสำเร็จ
โดย คณะกรรมการฯ มีมติอนุมัติให้นำเสนอต่อที่ประชุมวิสามัญผู้ถือหุ้นในวันที่ 7 ส.ค.นี้ เพื่อพิจารณาอนุมัติเรื่องดังกล่าว โดยได้รับยกเว้นไม่ต้องทำคำเสนอซื้อหลักทรัพย์ทั้งหมดของบริษัทฯ
 
 
 
 